’n Vrou wat Woensdagaand ’n vertoning van hom in die Paarl bygewoon het, het saam met ’n gebreide mussie vir hom ’n bykomende kledingstuk gebrei.
“Hierdie tannie het ná die vertoning na my toe gekom met ’n geskenk. Ek maak dit oop en sien die kleurvolle mussie en sê:‘Baie dankie’. Sy sê toe ek moet kyk, daar is iets in die mussie. Sy kon sien ek was ’n bietjie verward met hierdie tottietruitjie.
“Ek sê toe vir haar dis perfek, ek is juis op pad Bloemfontein toe waar ek vroeër jare al baie koud gekry het. Ek sal dit beslis dra, baie dankie. Dis beslis die weirdste geskenk wat ek al ooit gekry het.”
Hy het ’n bedrywige paar dae in Bloemfontein by die Vrystaat-kunstefees waar vandag en môre ’n maksimum temperatuur van onderskeidelik 15 °C en 16 °C voorspel word.
Môre-aand om 20:30 doen hy sy nuutste eenmanvertoning, Schalk Bezuidenhout – Snorseun, in die Kopanong Kovsiekerk. Voor dit, om 15:00, het hy ’n boekbespreking oor sy boek Truitjie roer my nie: oor Kempton en ander k-woorde.
“Die inhoud van my vertonings is eintlik die hele tyd aan die groei. Soos ek goed beleef, word dit by vertonings ingewerk. Ek wil elke keer my vorige vertoning top. Ek dink regtig hierdie is my snaakste show.”